William G. Winkler

FRISS HÚS

Lánykereskedők- 2.

Tartalom

Kelet-európai gyermekcsempészek és gyermekpornó-üzérek a szereplői ennek a sajnálatosan igazságközeli történetnek. Hetedik true-crime regényében William G. Winkler egy kivételesen aljas, ám sajnos nagyon is aktuális bűncselekmény-sorozat okait, természetét és felelőseit kutatja.

"Kosztya bácsi", a Lánykereskedők első részében megismert bandavezér, villája tágas termeiben elegáns fogadásokat rendez, de az alagsorban gyermekeket kínoztat. A szörnyű jelenetekről készült videófelvételeket nagy pénzekért értékesíti a a világ minden tájáról begyűjtött perverz és pedofil ügyfelek számára. Kaszás Ádám nyomozó és Szabados Éva rendőrszázados erőfeszítései nyomán Kosztya Volkov már kénytelen volt lemondani a rózsadombi édeséletről. Ártalmatlanná tenni azonban akkor nem sikerült őt. Új főhadiszállásán is azon törei a fejét, hogy a lányok és gyermekek rafinált módszerekkel végrehajtott elrablásából, szexrabszolgaságba kényszerítéséből és adásvételéből szerzett vagyonát hogyan gyarapíthatná az orosz és a magyar hatóságok kijátszásával, és persze a rivális bűnszövetkezetek nyomulása ellenére.

Gyilkosok, gátlástalan gazemberek, rettegésben tartott áldozatok és bandatagok népesítik be ezt az alvilágot, melynek urai a regényben és a valóságban is sokszor képesek kibújni az igazságszolgáltatás hálójából. Ám a Kaszás Ádámoknak és Szabados Éváknak köszönhetően garázdálkodásuknak egyszer mégiscsak vége szakad.

További megjelent kötetek:

2010-es izotóp

Holland alagút

Zokog a föld

Sabine

A pénzváltó

Lánykereskedők

William G. Winkler

FRISS HÚS
Lánykereskedők-2

Atlantic Press Kiadó

Budapest, 2018.

FRISS HÚS - Lánykereskedők 2

© William G. Winkler, 2018

Szerkesztő

Bokor Pál

Szöveggondozás

Végh Janka

Tördelés, műszaki szerkesztés

Cseszkó Renáta

Címlap

Komáromy Nóra

A kiadásért felel

az Atlantic Press Kiadó igazgatója

1114 Budapest, Bartók Béla út 55.

Telefon: 212-2443

E-mail: atlantic.new@chello.hu

www.atlanticpress.hu

Minden jog fenntartva

©Atlantic Press Kiadó, 2018

Ennek a regénynek minden szereplője

kitalált személy.

Ha a történetnek mégis van valami köze

a valósághoz, annak az az

egyetlen oka, hogy Magyarországról

minden évben

többezer gyermek tűnik el nyomtalanul.

WILLIAM G. WINKLER

1.

A szokatlanul hosszú és hideg tél után hirtelen állt be a jó idő. A gyerekek önfeledten hancúroztak a játszótéren. Az anyukák a hintával szemközti padokon napoztak, csevegtek, közben félszemmel a csemetéiket figyelték. Rusznyák Viola a kisfiát, az ötéves Kristófot nézte, amint a homokozóban játszik, de közben az elmúlt este járt a fejében. Összevesztek a férjével. Az utóbbi időben ez gyakran előfordult. Ernő kimaradozott esténként, és Viola azt gyanította, hogy van valakije. Erről persze soha nem beszélt a többi anyukának. Velük csak a gyerekekről beszélgettek néha.

Lehet, hogy a többi nő is tele volt gondokkal, de itt a napsütötte játszótéren senki nem látszott szomorúnak vagy gondterheltnek. Élvezték a szép időt és a gyerekek örömteli játszadozását. Senki nem tulajdonított jelentőséget a járda mellett megálló fekete Audinak, sem a belőle kiszálló férfinak, aki jóindulatúnak tetsző mosollyal figyelte a kergetőző gyerekeket. A következő pillanatban váratlanul a homokozóhoz lépett, felkapta Kristófot, majd három gyors lépéssel az autójánál termett vele, és már késő volt. A dolog voltaképpen Viola szeme láttára történt, de az asszony annyira meglepődött, hogy az első pillanatban egy hang sem jött ki a torkán, csak felugrott és rohant volna a férfi után. De mindez néhány másodperc alatt zajlott le, és mire Viola az út szélére ért, az Audi már elrobogott.

– Segítség! Rendőr! – sikított most már teli torokból az asszony, de rendőr se közel, se távol nem volt látható. A szomszédos padokon ülő anyukák pedig nem is értették, mi történt. Többen reflexszerűen a kicsinyeik után kaptak, hogy megvédjék őket, csak a Violához legközelebb ülő fiatal nő reagált gyorsan a történtekre: felugrott a padról és Viola után szaladt.

– Jöjjön velem, ott a kocsim, utánuk megyünk – ragadta meg a kétségbeesett asszony vállát és egy BMW-re mutatott. Viola csak intett a fejével és már ment is az autó felé.

– Ilonka vagyok – nyújtotta közben a kezét az idegen nő Violának, akinek izgalmában az sem tűnt fel, hogy amikor az elegáns szürke kosztümöt viselő nő a kocsija felé terelte őt, egyetlen hozzá tartozó gyerek sem követte. Azt sem vette észre, hogy a BMW hátsó ülésén már ül valaki. Márpedig alighogy a BMW elindult, hátulról előrenyúlt egy kéz és kloroformos vattát tartott az orra alá. Az asszony elkábult, és mire a Nagykörútra értek, egy altató injekciót is a karjába nyomtak.

2.

– Egy gyerek és egy jó csaj egyszerre! Nem rossz... – mondta Naszer Kamil Ilonkának, aki a játszótérről elrobogott Violával. A maffiavezér elégedetten megveregette a fiatalasszony vállát.

Az alacsony, szakállas, kissé púpos ötvenöt éves férfi Koszovóban született. Eleinte cigarettacsempészetből élt. A délszláv háború idején beszállt a fegyverkereskedelembe, de bűnözői karrierje a kábítószer-üzletben teljesedett ki. Az ő bandája ellenőrizte a heroin forgalmát Törökországból és Albániából, Koszovón keresztül, Nyugat-Európába.

Ilonka kezet csókolt a maffiózónak, és indult volna, hogy megkeresse a férjét, Shkodrant.

– Hová, hová? Még nem végeztünk. Tarik emberei hosszabb időre elaltatják a nőt és a gyereket, aztán elviszik őket a megrendelőknek. Már várják őket. Velük kell menned neked is, a férjeddel együtt: egyedül nektek van valódi magyar útleveletek.

Sinabi Shkodran, Ilonka férje korábban egy albán pékséget vezetett Budapesten a Sashegy aljában. Az üzlet a Kamil vezette maffia egyik vállalkozása volt a sok közül. Ott dolgozott Balogh Ilonka eladóként. A csinos lány megtetszett Shkodrannak. Nem teketóriázott sokat, le akarta fektetni, mint annyi más nőt, mióta eljött szülőfalujából, a Tirana melleti Kasharból. Meghökkent azon, hogy a lány ellenállt:

– Te is tetszel nekem, de én csak esküvő után vagyok hajlandó.

– Akkor keress más hülyét – válaszolta a férfi.

Erőszakra nem gondolt, az nem az ő stílusa volt, különben is, annyi nő van a világon, olyanok, mint az autóbusz: ha egy elmegy, jön a másik.

Később mégis házasság lett a dologból, mert amikor Kamil tudomást szerzett a dologról, magához rendelte Shkodrant és egyszerűen megparancsolta neki, hogy vegye el a lányt.

– Nem is rossz ötlet. Elveszed a csajt.

Sinabinak fogalma sem volt róla, hogy ezért kellett sürgősen a főnök elé járulnia, de ezt az ötletet nem találta jónak.

– Most akkor egy jó numeráért nősüljek meg, főnök?

– Ki mondta, hogy egy jó numeráért? Tetszik neked az a nő vagy nem tetszik?

– Tetszik.

– És ő? Ő is csíp téged?

– Persze. És aztán mi lesz? – Sinabinak még mindig nem tetszett, hogy huszonévesen valamilyen hűségesküvel formálisan elkötelezze magát. A főnöke azonban nagyon is jól tudta, mit akar.

– Aztán az lesz, kis barátom, hogy elveszed a csajt, és vele megkapod a magyar állampolgárságot. Ez nekünk is fontos, mert az a nő a segítségünkre lehet.

Most, hogy megértette, hogy komolyabb dologról van szó, mint egy házasság, Sinabi gyorsan kapcsolt: felesleges lenne ellentmondani a főnöknek, aki, ha kell, erőszakkal is eléri, amit akar. Így már csak azzal törődött, hogy kialkudjon egy adag zsetont az esküvő költségeinek fedezésére. Az esküvőt a Marriott szálló báltermében tartották és mindenki ott volt, aki a budapesti albán közösségben valamicskét is számít...

Így lett Balogh Ilonka szeretett férje mellett a magyar alvilág egyik legkegyetlenebb csapatának, az albán maffiának a tagja.

Előnytelen külseje és testi gyengesége ellenére Kamil ellentmondást nem tűrve vezette csapatát.

Albánia a 2010-es évek közepére a különc fiatalok legdivatosabb üdülőhelyévé vált. „Napos, olcsó és kilométer hosszan érintetlen strandok” – így hirdették az utazási irodák. Ez az ország Enver Hodzsa diktatúrája alatt Európa legelmaradottabb sarka volt, az utolsó húsz évben azonban előnyére változott. A „kőkorszaki kommunizmus” idejére már csak a lépten nyomon éktelenkedő bunkerek emlékeztetnek, melyeket Hodzsa az ország állítólagos veszélyeztetettsége miatt építtetett. A modernizálással azonban együtt járt a bűnözés minden elképzelést meghaladó, robbanásszerű terjedése is. Az országot „Európa Kolumbiájának” nevezik, mivel a kormány nem képes úrrá lenni a marihuána- és drogtermelés felett. A korrupció és a szervezett bűnözés elárasztják az országot. Szinte hetente derülnek ki botrányos összefüggések a kábítószer maffia és a kormány között. Mindezt a népesség elképzelhetetlen szegénysége is elősegíti. A lakosság fele él a szegénységi küszöb alatt, az ország legfőbb – hivatalos – bevétele a mintegy 40%-ban külföldön dolgozó albánoktól származik. Igaz ez, a jogilag önálló, albán többségű Koszovóra is, ahol, kihasználva az Európai Unió támogatását, gyorsan megtelepedtek az albán bűnszövetkezetek.

Az egyik ilyen szervezetnek volt tagja Kamil. A 90-es években a Koszovó függetlenségéért harcoló titkos albán hadsereg, az UCK tisztje volt, emberei Gjarpri-nak hívták, ami albánul kígyót jelent, mivel ravasz volt és ha kellett, úgy el tudott bújni, hogy senki nem találhatta meg. Miután Koszovó független lett, az UCK sok tisztje különböző bűnszövetkezetekben kereste megélhetését. Kamil okos volt, nem akart ebben az életveszélyes közegben maradni. Sikerült nagy pénzért magyar tartózkodási engedélyt kapnia, Budapestre költözött és itt szervezte meg saját hadseregét. Magyarul is elég jól megtanult a sok magyar nőtől, akikkel pénzért vagy fenyegetéssel célt érve dolga volt. Hűséges alattvalóit busásan jutalmazta, aki viszont nem engedelmeskedett, azt könyörtelenül megbüntette.

Az Atlantic Press Kiadó és az Aba Könyvkiadó további ajánlata

William G. Winkler
Zokog a föld

William G. Winkler A pénzváltó, A 210-es izotóp és A Holland alagút című könyveivel aratott nagy sikert a romantikával alaposan megfűszerezett politikai kalandregény rajongói körében. Új regényében a kijevi Majdan téri események hátterében működő, s alighanem napjainkban is folytatódó titkosszolgálati manőverekről tudósít.

A német hírszerzés egyik legtehetségesebb ügynökét küldi a helyszínre. A hirtelenszőke Bébi-Sabine mindössze harmincéves, néha még szende iskolás lánynak nézik, de minden helyzetben feltalálja magát, és felbecsülhetetlen értékű szolgálatokat tesz Berlinnek, úgy, hogy még a tüntetők által alakított kormány egyik miniszterét is beszervezi. A könyv egyik fordulópontján egy legmagasabb szintű amerikai-német megegyezés nyomán Bébi a CIA állományába kerül, s új tartótisztjével addig nagyon is visszafogott nőiessége is feltámad. Ez a változás azonban legizgalmasabb kalandjainak csak a kezdetét jelenti…

Az olvasó eközben a médiában követhetetlen káosz helyett érzékletes képet kap a Krím félsziget bekebelezéséről és a valóságos ukrajnai állapotokról is. Utóbbiakat Németországban élő szerző kereskedelmi utazóként tett számos ukrajnai látogatása alkalmával ismerte meg.

William G. Winkler
210-es izotóp

Egy szenvedélyes szerelem és egy végzetes nagyhatalmi intrika története ez a regény, melyben a nagysikerű A pénzváltó szerzője Sir Alex Cramernek, a Shell igazgatójának életútját követve tárja fel a hírhedt londoni polóniumos gyilkosság hátterét. Sir Alex Cramer, a tenger alatti olajkutatás világszerte elismert szakértője egy bécsi konferencián ismerkedik meg Kathy-vel, a tolmácsnővel és az egyéjszakás házasságtörő kalandból életre szóló szerelem lesz, mely tele van nosztalgiával és bizonytalansággal, ahogy Sir Alex különös karrierje is. Sir Alex első moszkvai útján ismerkedik meg Vlagyimir Golubenkóval, a KGB majd az FSZB ügynökével, aki megpróbálkozik a neves olajkutató beszervezésével. Sok évvel később Londonban találkoznak újra...

William G. Winkler
Holland alagút

Rafinált nagyhatalmi cselszövés szálai bonyolódnak William G. Winkler új thrillerének lapjain, melynek kitervelői Moszkvában, haszonélvezői pedig közel-keleti fővárosokban üldögélnek, miközben New Yorkban ismét emberéletek tízezrei forognak kockán.

George McGeary , a CIA fél lábbal már nyugdíjban lévő bécsi rezidense a Hilton szálló bejáratánál megpillantja azt az embert, aki évtizedekkel korábban a kihallgatását vezette a KGB-nál. Nem csal az ösztöne, amikor arra a következtetésre jut, hogy itt valami rémisztő dolog készül, és figyelmeztetésére beindulnak a hatalmas titkosszolgálati gépezetek. Az olvasó pedig hamarosan rájön, hogy a világ alig változott valamit a hidegháború óta, legfeljebb a James Bondok őszültek meg közben...

A Németországban élő, de magyar nyelven író William G. Winkler A pénzváltó és A 210-es izotóp után harmadik regényével is bizonyítja: a politikai kalandregény műfajában a legjobbak közé tartozik, de ő az, aki mindenkinél frissebben reagál a világpolitika aktuális eseményeire.

William G. Winkler
Sabine

Az Iszlám Állam terroristái elfognak három nyugati újságírót, s semmi kétséget nem hagynak afelől, hogy ugyanazt a szörnyű sorsot szánják nekik, mint korábbi foglyaiknak. A foglyok kiszabadítására szervezett amerikai kommandóakció kudarcot vall, majd meghiúsul egy brit titkosszolgálati művelet is. A borzalmas végkifejlet már sokak számára elkerülhetetlennek tűnik, de Sabine, a Zokog a föld című regényből már ismert német titkosszolgálati ügynöknő, még nem adja fel a reményt, hogy viszontláthatja elfogott szerelmét…

Új könyvében WIlliam G. Winkler ugyanúgy, mint minden regényében, a jelenben zajló múlt titkait, a minden újságolvasó és tévénéző számára oly közeli események hátterét kutatja. És megint egyszer olyan idegborzoló izgalmakban részesíti kalandra és romantikára, vagy egyszerűen csak információra éhes olvasóit, melyek minden írását különleges élménnyé avatják.

William G. Winkler
A pénzváltó

Herclija gyönyörű strandján, ahol az „Iroda” műveleti osztályának igazgatója nyaral, idilli békesség honol. Avram Meir éppen a házassági évfordulóját ünnepelné, amikor a miniszterelnök magához rendeli, hogy sürgős feladattal bízza meg. Valamit sürgősen tenni kell, mert a palesztin rakéták a legutóbbi támadásból ítélve az izraeli fővároshoz mind közelebbi célpontok elérésére képesek. És a válasz nem lehet katonai ellencsapás, mert a rakétákat nem támaszpontokról, hanem sűrűn lakott arab településekről indítják…

Avram a 39 fokos nyárban nem térhet vissza családjához, hanem még aznap éjszaka hozzá kell fognia egy különítmény megszervezéséhez. A feladat: megakadályozni a soron lévő rakétaüzlet lebonyolítását. A különítmény élére pedig az a férfi kerül, aki sok évvel korábban Münchenben levadászta az izraeli olimpiai csapat elleni bombamerénylet elkövetőit. Most azonban olyasvalakit kell megtalálnia, aki évtizedek óta képes volt láthatatlan maradni.

A zöld pecsét William G. Winkler regényeinek címlapján jelképes emlékeztető a kalandéhes olvasó számára: a szerző minden könyve a világunkat felügyelő titkos vagy nem is annyira titkos szervezetek háborújáról szól. Mindenre elszánt terrorszervezetekről és bűnszövetkezetekről, és az ellenük felsorakozó titkosszolgálatokról. Terroristák, bérgyilkosok és merénylők az egyik oldalon, ügynökök, kémek, titkosszolgák a másikon. Állandó viaskodásuk többnyire úgy nyomja rá bélyegét az átlagember életére, hogy nem is tud róla. És még ha sokszor nemes célért harcolnak is, ők a modern világ igazi vámpírjai.